钦定古今图书集成/明伦汇编/闺媛典/第076卷 > 李纯盛妻邵氏
## 钦定古今图书集成/明伦汇编/闺媛典/第076卷 > 李纯盛妻邵氏

按《曲周县志》：邵氏，李纯盛妻。平居事姑以孝闻。崇祯
癸未，北兵南下时，各乡俱为地洞以避之。兵至，氏姑
姒亲邻辈五十馀人俱入洞，惟氏未及入，为兵所得。
问洞所在，氏言无之。兵觉其欺，鞭刃交下，极痛，不能
忍，乃绐兵曰：“稍宽我，我指以洞处。”兵喜，随之，故经行
井傍，投井死。洞中人俱赖无恙。